ÅRSREGNSKAB FOR DET REGNSKABSÅR, DER AFSLUTTEDES DEN 31. DECEMBER 2008

INDHOLD

Den uafhængige revisors beretning

Balancen

Resultatopgørelsen

Pengestrømsopgørelsen

Opgørelsen over bevægelser på egenkapitalen

Regnskabspolitikker og noter til årsregnskabet

Uafhængig erklæring med sikkerhed (Independent Assurance report)

Den uafhængige revisors beretning

Til ledelsen af

Den Europæiske Revisionsret

Vi har revideret Den Europæiske Revisionsrets vedlagte årsregnskab, som omfatter balancen pr. 31. december 2008, resultatopgørelsen, oversigten over bevægelser på egenkapitalen og pengestrømsopgørelsen for det regnskabsår, der afsluttedes den 31. december 2008 samt en kort beskrivelse af de væsentligste regnskabsmetoder og andre forklarende noter.

Ledelsens ansvar for årsregnskabet

Ledelsen af Den Europæiske Revisionsret er ansvarlig for at opstille årsregnskabet i overensstemmelse med Rådets forordning (EF, Euratom) nr. 1605/2002 af 25. juni 2002, Kommissionens forordning (EF, Euratom) nr. 2342/2002 af 23. december 2002 om gennemførelsesbestemmelser til denne rådsforordning og Den Europæiske Revisionsrets regnskabsregler og for at udforme det, så det giver et retvisende billede. I dette ansvar indgår: at udforme, indføre og opretholde en intern kontrol, som sikrer, at årsregnskabet opstilles og udformes, så det giver et retvisende billede og ikke omfatter væsentlige fejlangivelser, uanset om sådanne måtte være opstået som følge af svig eller fejl, at udvælge og anvende hensigtsmæssige regnskabsprincipper og -metoder samt at foretage regnskabsmæssige skøn, der er rimelige i betragtning af omstændighederne.

Revisors opgave

Som virksomhedsrevisorer har vi til opgave at afgive en erklæring om årsregnskabet på grundlag af vores revision. Vi har foretaget revisionen i overensstemmelse med de internationale standarder, som »Institut des Réviseurs d'Entreprises« har vedtaget. I henhold til disse standarder skal vi under iagttagelse af de etiske regler planlægge og gennemføre revisionen med henblik på at opnå rimelig sikkerhed for, at årsregnskabet ikke omfatter væsentlige fejlangivelser.

En revision betyder, at der skal iværksættes en række procedurer med henblik på indsamling af dokumentation for de beløb og oplysninger, som årsregnskabet indeholder. Udvælgelsen af disse procedurer er baseret på skøn foretaget af revisor, herunder vurderingen af, hvor stor en risiko der er for, at årsregnskabet indeholder væsentlige fejlangivelser, uanset om sådanne måtte være opstået som følge af svig eller egentlige fejl. Når revisor vurderer denne risiko, tager han hensyn til enhedens interne kontrol og opstillingen af regnskabet, som skal sikre, at det giver et retvisende billede, så han kan bestemme, hvilke revisionshandlinger der vil være hensigtsmæssige i det foreliggende tilfælde, men sigtet er ikke at afgive erklæring om, hvor effektiv den interne kontrol er.

Revisionen omfatter også en vurdering af, om de anvendte regnskabsmetoder er hensigtsmæssige, om de regnskabsmæssige skøn, ledelsen af Den Europæiske Revisionsret har truffet, er rimelige, og af regnskabsopstillingen i sin helhed.

Vi mener, at den indsamlede dokumentation har givet os et tilstrækkeligt og anvendeligt grundlag for at afgive vores erklæring.

Erklæring

Det er vores opfattelse, at dette årsregnskab giver et retvisende billede af Den Europæiske Revisionsrets finansielle stilling pr. 31. december 2008 samt af resultatet af dens transaktioner og af dens pengestrømme i det regnskabsår, der afsluttedes pr. denne dato, i overensstemmelse med Rådets forordning (EF, Euratom) nr. 1605/2002 af 25. juni 2002, Kommissionens forordning (EF, Euratom) nr. 2342/2002 af 23. december 2002 om gennemførelsesbestemmelser til denne rådsforordning og Den Europæiske Revisionsrets regnskabsregler.